Grevă la Draxlmaier. Muncitorii din Hala 3 din fabrica Draxlmaier Satu Mare au oprit în această dimineață lucrul fiind nemulțumiți de salarii. S-au prezentat dimineață în secție, la schimbul unu, dar nu au început activitatea.

Muncitorii sunt nemulțumiți de salariile luate în această lună. Surse din rândurile muncitorilor spun că au fost angajați care au luat câte 500-600 de lei salariu, la care se mai adaugă și avansul. Acest lucru se datorează faptului că au fost tăiate primele de prezență.

Reprezentanții conducerii fabricii au venit, într-un târziu, să vorbească cu protestatarii dar, spun muncitorii, nu li s-a explicat nimic doar că le vor fi tăiate orele în care nu au muncit. Din câte se pare, luni va avea loc o nouă rundă de discuții.

PortalSM a cerut conducerii Draxlmaier Satu Mare un punct de vedere vizavi de acțiunile de protest din fabrică. Când îl vom avea îl vom publica integral.